Varm amerikansk velkomst for Hu
Hus fly landet tirsdag på Andrews Air Force Base. Der var det for anledningen lagt ut rød løper, og det kinesiske statsoverhodet ble ønsket velkommen av visepresident Joe Biden. Senere på dagen møtte Hu sin amerikanske motpart, president Barack Obama, til et privat middag i Det hvite hus. Hus statsbesøk i USA varer i fire dager, og i løpet av besøket skal han blant holde møte næringslivsfolk og besøke Chicago. Men det skal også holdes politiske samtaler, og på flere områder er uenigheten stor. Fredsprisen i søkelyset En rekke politikere og aktivister fremmet tirsdag krav om at Obama må ta opp menneskerettighetsspørsmål under sine samtaler med Hu. Uigurer, tibetanere og demokratiforkjempere forventer alle å få sin sak tatt opp i samtalene. Les også: Kina-protest mot fredsprisen dagen før Samtidig er det «nærmest utenkelig» at Obama, som ble tildelt Nobels fredspris i 2009, unnlater å ta opp spørsmålet om fjorårets fredsprisvinner, den fengslede kinesiske dissidenten Liu Xiaobo, sier Chris Smith, leder i menneskerettighetsutvalget i Representantenes hus. - Jeg håper virkelig at Obama i løpet av de kommende dagene vil leve opp til prisen han mottok i 2009, sier Smith. Det er også ventet at fredsprisen vil bli tatt opp under en pressekonferanse som skal holdes med Hu i Det hvite hus. Kina reagerte kraftig på tildelingen av Nobels fredspris til Liu, som er dømt for såkalt undergravende politisk virksomhet. Valutastrid Ifølge pressetalsmann Robert Gibbs i Det hvite hus vil Obama ta opp menneskerettighetsspørsmål i samtalene med Hu. Tirsdag demonstrerte flere hundre kinesere og tibetanere utenfor Det hvite hus i håp om å nå gjennom til den amerikanske presidenten. - Vi har flyttet til USA fordi vi ble fratatt våre menneskerettigheter i Kina. Vi vil at Kina skal bli som USA, hvor alle åpent kan si sin mening. Vi vil at folk skal dømmes etter loven, og ikke etter noens personlige mening, sa Liu Tongxing, en av demonstrantene. Les også: Senatorer krever valutasanksjoner mot Kina I forkant av statsbesøket har også striden om Kinas valuta vært et hett tema, og mandag krevde en gruppe amerikanske senatorer straffereaksjoner mot Kina for å presse landet til å endre kurs i valutapolitikken. Kina holder yuanen kunstig lav og får på den måten en urettferdig fordel i handelen med USA, ifølge senatorene.
Kinas president Hu Jintao blir mottatt med pomp og prakt under sitt statsbesøk i USA, men samtidig venter vanskelige politiske samtaler.